Document ID: 32010D0715

KOMMISSIONENS AFGØRELSE
af 25. november 2010
om tilladelse til markedsføring af jern(II)ammoniumphosphat som en ny levnedsmiddelingrediens i henhold til Europa-Parlamentets og Rådets forordning (EF) nr. 258/97
(meddelt under nummer K(2010) 8191)
(Kun den franske udgave er autentisk)
(2010/715/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 258/97 af 27. januar 1997 om nye levnedsmidler og nye levnedsmiddelingredienser (1), særlig artikel 7, og
ud fra følgende betragtninger:
(1)
Virksomheden Cantox Health Sciences International indgav den 21. oktober 2008 på vegne af Nestec Ltd en ansøgning til de kompetente myndigheder i Irland om tilladelse til at markedsføre jern(II)ammoniumphosphat som en ny levnedsmiddelingrediens.
(2)
De kompetente irske fødevaremyndigheder afgav den 20. november 2008 den første vurderingsrapport. I denne rapport konkluderedes det, at der var behov for yderligere vurdering.
(3)
Den 23. december 2008 underrettede Kommissionen alle medlemsstaterne om ansøgningen. Den Europæiske Fødevaresikkerhedsautoritet (EFSA) blev anmodet om at foretage vurderingen den 28. april 2009.
(4)
Den 14. april 2010 vedtog EFSA efter anmodning fra Kommissionen en udtalelse (2) vedrørende sikkerheden ved jern(II)ammoniumphosphat som en kilde til jern, når stoffet i ernæringsmæssigt øjemed anvendes i fødevarer (herunder kosttilskud) bestemt til den brede befolkning og i fødevarer til særlig ernæring. EFSA konkluderede i sin udtalelse, at jern(II)ammoniumphosphat i de foreslåede anvendelsesmængder ikke giver anledning til sikkerhedsmæssige betænkeligheder, forudsat at de fastsatte øvre sikkerhedsgrænser for indtaget af jern ikke overskrides.
(5)
Ved Kommissionens forordning (EF) nr. 953/2009 af 13. oktober 2009 om stoffer, der i specielt ernæringsmæssigt øjemed kan anvendes i fødevarer til særlig ernæring (3), Europa-Parlamentets og Rådets direktiv 2002/46/EF af 10. juni 2002 om indbyrdes tilnærmelse af medlemsstaternes lovgivninger om kosttilskud (4) og/eller Europa-Parlamentets og Rådets forordning (EF) nr. 1925/2006 af 20. december 2006 om tilsætning af vitaminer og mineraler samt visse andre stoffer til fødevarer (5) er der fastsat særlige bestemmelser for anvendelse af vitaminer, mineraler og andre stoffer i fødevarer. Det bør være tilladt at anvende jern(II)ammoniumphosphat, uden at kravene i disse retsforskrifter tilsidesættes.
(6)
Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE AFGØRELSE:
Artikel 1
Jern(II)ammoniumphosphat som en kilde til jern, jf. bilaget, kan markedsføres i Unionen som en ny levnedsmiddelingrediens til anvendelse i fødevarer, jf. dog bestemmelserne i forordning (EF) nr. 953/2009, direktiv 2002/46/EF og/eller forordning (EF) nr. 1925/2006.
Artikel 2
Den nye levnedsmiddelingrediens, der godkendes ved denne afgørelse, betegnes »jern(II)ammoniumphosphat« på mærkningen af den fødevare, der indeholder den.
Artikel 3
Denne afgørelse er rettet til Nestec Ltd., Avenue Nestlé 55, CH-1800 Vevey, Schweiz.
Udfærdiget i Bruxelles, den 25. november 2010.

Labels: 2
0
3
17